
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 12 iunie 2012               

PL-x 145/2012                     


                                                                 AVIZ
asupra proiect de Lege pentru completarea art. 38 din Legea nr.571/2003 privind Codul fiscal
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art.38 din Legea nr.571/2003 privind Codul fiscal, trimis cu adresa nr. PL x 145 din 29 mai 2012 şi înregistrat cu nr. 31/388 din 31 mai 2012.
       Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
       Senatul, în calitate de primă Cameră sesizată, a adoptat proiectul de lege, ca urmare a depăşirii termenului de adoptare, potrivit art.75 alin.(2) teza a III-a din Constitutia României republicată.
       Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 12 iunie 2012.
       Proiectul de lege are ca obiect de reglementare, completarea art.38 din Legea nr.571/2003 privind Codul fiscal, cu modificările si completările ulterioare, cu un nou alineat, alin. (121), potrivit căruia în cazul persoanelor fizice care au arendat terenurile agricole, cota de impozit asupra arendei este de 2 % .
       Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr. 2871 din 15 decembrie 2011, prin care nu susţine adoptarea acestei iniţiative legislative şi avizul favorabil al Consiliului Legislativ nr.1295 din 7 decembrie 2011.
       În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât nu sunt respectate prevederile art. 13 din Legea responsabilităţii fiscal-bugetare nr. 69/2010, conform căruia în momentul în care se fac propuneri de acte normative care conduc la diminuarea veniturilor bugetare, se va elabora fişa financiară.

       În raport de obiectul şi conţinutul reglementării, proiectul de lege face parte din categoria legilor ordinare. 

        VICEPREŞEDINTE,                                                 SECRETAR,

         Florin IORDACHE                                      Gabriel ANDRONACHE
Consilier, Ciprian Bucur

